LV Eiropas Savienības Oficiālais Vēstnesis C 300/24

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2009/C 300/09

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“FAGIOLO CANNELLINO DI ATINA”

EK Nr.: IT-PDO-0005-0681-25.02.2008

AĢIN ( ) ACVN ( X )

1. Nosaukums:

“Fagiolo Cannellino di Atina”

2. Dalībvalsts vai trešā valsts:

Itālija

3. Lauksaimniecības produkta vai pārtikas produkta apraksts:

3.1. Produkta veids (kā II pielikumā):

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1):

Ar ACVN “Fagiolo Cannellino di Atina” var apzīmēt produktu, kas izaudzēts no kultūrauga Phaseolus vulgaris L. vietējā “Cannellino di Atina” ekotipa. Piedāvājot tirgū, “Fagiolo Cannellino di Atina” jābūt ar šādām īpašībām.

Forma : nierveida, nedaudz eliptiska un saplacināta. Lielums : garums no 0,9 cm līdz 1,4 cm un platums no 0,5 cm līdz 0,6 cm. Krāsa : blāvi balta. Sēklapvalks : plāns. 100 sēklu vidējā masa : vismaz: 38 g un ne vairāk par 50 g. Epikarps : mīksts un pēc vārīšanas kūstošs mutē. Sauso pupiņu mitruma saturs, piedāvājot tās tirgū : ≤ 13 %.

“Fagiolo Cannellino di Atina” atšķirībā no citām pupiņām pirms vārīšanas nav jāmērcē.

3.3. Izejvielas (tikai pārstrādātiem produktiem):

—

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Visiem ražošanas procesa posmiem jānotiek 4. punktā definētajā apgabalā.

3.6. Īpaši noteikumi griešanai, rīvēšanai, iepakošanai u. c.:

Ar aizsargāto cilmes vietas nosaukumu “Fagiolo Cannellino di Atina” apzīmētās pupiņas jāiesaiņo 4. punktā norādītajā ģeogrāfiskajā apgabalā. Tā kā šis produkts nav apstrādāts ne ar kādu konservantu, tad, izvedot to ārpus ražošanas apgabala, uz to var iedarboties temperatūras un mitruma maiņa, kas ne vien izmaina tā organoleptiskās īpašības, bet arī rada labvēlīgus apstākļus smecernieku uzbrukumiem, tādējādi padarot pupiņas pārtikā nelietojamas.

Atļautie iepakojuma veidi ir šādi: maisiņi ar produkta saturu no 250 g līdz 5 kg, vakuummaisiņi ar produkta saturu no 250 g līdz 5 kg, kārbiņas un kārbas ar produkta saturu no 250 g līdz 5 kg, vakuumiepakojuma kārbiņas un kārbas ar produkta saturu no 250 g līdz 5 kg, saldēts produkts iepriekš minēto veidu iepakojumā.

3.7. Īpaši noteikumi marķēšanai:

Uz etiķetes līdztekus ES grafiskajam simbolam un attiecīgajiem, likuma prasībām atbilstošajiem datiem ar skaidriem un labi salasāmiem tipogrāfijas burtiem obligāti jānorāda šādi dati: “Fagiolo Cannellino di Atina” ar akronīmu DOP (ACVN), ražotāja un iesaiņotāja vārds un uzvārds vai nosaukums, uzņēmuma nosaukums un adrese; nedrīkst pievienot nekādu apzīmējumu, kas nav skaidri paredzēts noteikumos. Tomēr ir atļauts lietot norādes, kurās izmantotas atsauces uz privātiem zīmoliem, ja vien tām nav slavinošs vai patērētāju maldinošs raksturs, tā lauksaimniecības uzņēmuma nosaukumu, kura zemes gabalos produkts izaudzēts, kā arī citas patiesībai atbilstošas un dokumentējamas atsauces, kas atļautas saskaņā ar Kopienas, valsts vai reģiona noteikumiem. Nosaukums “Fagiolo Cannellino di Atina” nav tulkojams. Nosaukuma “Fagiolo Cannellino di Atina” logotipu veido divi koncentriski apļi: iekšējam aplim ir oranžsarkans fons, uz tā ir Cannellino di Atina pupiņa tikko samanāmā gaiši brūnā krāsā. Zem pupiņas ir zaļu lapu veidota virtene, kuras vidusdaļā iesiets sarkanas lentītes mezgls. Virs pupiņas novietots kronis, kas zīmēts ar 100 % melnas krāsas līnijām un no iekšpuses iekrāsots zaļā, bet no ārpuses – dzeltenā krāsā; virs kroņa Times New Roman burtu garnitūrā izdarīts uzraksts D.O.P. 100 % melnā krāsā. Ārējo apli un iekšējo apli aptver kastaņkrāsas līnija; starp abām līnijām apakšdaļā Times New Roman garnitūrā ar trekniem burtiem izdarīts uzraksts “Fagiolo cannellino di Atina” 100 % melnā krāsā, bet augšdaļā uz zila fona iezīmētas trīs dzeltenas krāsas zvaigznes, piekļaujoties Itālijas trīskrāsu karoga atveidam. Logotipa lielumu var piemērot atbilstīgi tā izmantojumam.

4. Precīza ģeogrāfiskā apgabala definīcija:

Aizsargātā cilmes vietas nosaukuma “Fagiolo Cannellino di Atina” ražošanas apgabalā ietilpst šādu Frosinone provinces pašvaldību teritorijas: Atina pašvaldības teritorijā – Settignano, Oboca, Sacco, Sabina, S. Marciano un Case di Melfa ciemats; Villa Latina pašvaldības teritorijā – Saccoccia ciemats; Picinisco pašvaldības teritorijā – Di Vito un Immoglie ciemats; Casalvieri pašvaldības teritorijā – Guagno, Casal Delle Mole un Plauto ciemats; Casalattico pašvaldības teritorijā – S. Nazzario un S. Gennaro ciemats; Gallinaro pašvaldības teritorijā – Rosanisco ciemats. Aprakstītajā apgabalā ietilpst zemes gabali, kurus apūdeņo Melfa, Mollarino un to pieteku ūdeņi.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Kultivējamās platībās, kurās audzē “Fagiolo Cannellino di Atina” pupiņas, ir augsnes, kas veidojušās uz pēcledus laikmeta (jeb holocēna) aluviālajiem nogulumiem. Augšņu apakškārta ir ūdenscaurlaidīga, un zem tās ir grants vai oļu slānis. Ģeomorfoloģiskajā un litoloģiskajā ziņā apgabalā sastopamas pauguraines un iekšējās ielejas, vulkāniski veidojumi, lava un tās dēdēšanas procesā veidojušies ieži. Šīs augsnes vietējā izloksnē sauc par “focaleti”, jo tās ir tumšas un bagātas ar mangānu. Temperatūra ir dažāda atkarībā no attiecīgās vietas augstuma virs jūras līmeņa un tikai retumis var noslīdēt zem – 2 °C ziemā, bet vasarā nepārsniedz + 25 °C. Vēji pūš galvenokārt no dienvidiem, bet apgabala ziemeļos esošie kalni aizsargā pret aukstajiem vējiem. Nokrišņi lielākoties sastopami rudens–ziemas periodā, taču līst arī vasarā, tādējādi pasargājot augsni no izžūšanas jūlijā un augustā.

5.2. Produkta specifika:

“Fagiolo Cannellino di Atina” raksturīgākās īpašības ir saldenā garša, blāvi baltā krāsa, raksturīgā nierveida forma, bet jo īpaši ārējā augļapvalka (epikarpa) lielā cietība un vieglā sagremojamība jau siekalu iedarbībā. “Fagiolo Cannellino di Atina” atšķirībā no citām pupiņām pirms vārīšanas nav jāmērcē.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Tā ražošanas apgabala teritorijās, kurš definēts 4. punktā, ACVN “Fagiolo Cannellino di Atina” tiek uzskatīts par tradīcijas un kultūras simbolu. Nosaukumā ietverta atsauce uz ģeogrāfisko apgabalu, kas jau vēsturiski piemērots šā kultūrauga audzēšanai, nepārprotami nosaka produkta raksturīgās īpašības un dara to pilnīgi atpazīstamu un neatkārtojamu. “Fagiolo Cannellino di Atina” raksturīgās īpašības ir izteikti saldenā garša, blāvi baltā krāsa, raksturīgā nierveida forma, taču it īpaši – mīkstais un pēc vārīšanas mutē kūstošais augļapvalks. “Fagiolo Cannellino di Atina” atšķirībā no citām pupiņām pirms vārīšanas tiešām nav jāmērcē. Šādas īpašības atkarīgas vai nu no ekotipa īpatnībām, vai kultivējamās augsnes sastāva un struktūras. Šādu augsni šeit sauc par “focaleto”, tai ir aluviāla izcelsme, tā ir bagāta ar mangānu, tai ir laba ūdenscaurlaidība un tā ir tumšā krāsā. Augsnes apūdeņošanai izmantotajam ūdenim raksturīgs ļoti zems fosfora un slāpekļa saturs – ievērojami mazāk par pieļaujamajiem daudzumiem, un tas liecina par to, ka tā nav cietusi no antropogēnā piesārņojuma. Kalcijs, kura saturs šajā augsnē ir ievērojami augsts, ietekmē produktā esošo pektīnu daudzumu. Arī klimata ziņā ražošanas apgabala atrašanās vieta ir ļoti labvēlīga “Fagiolo Cannellino di Atina” audzēšanai. Šai kultūrai raksturīgi tas, ka veģetatīvais cikls noris tikai vasarā, un tas ir diezgan īss, un tāpēc augšanai vajadzīga pietiekami augsta temperatūra dienā un salīdzinoši zema temperatūra naktī. Dienas un nakts temperatūras svārstības, kādas audzēšanas apgabalam ir tipiskas, ietekmē auga attīstību un rezultātā arī galaprodukta raksturīgās īpašības. Nokrišņi lielākoties ir rudens–ziemas periodā, taču to netrūkst arī vasarā, tādējādi saīsinot sausuma periodu ilgumu, kas citādi šai kultūrai būtu kaitīgi. Noteicoša nozīme labas kvalitātes produkta ieguvei ir cilvēkfaktoram. Liela daļa ražošanas apgabalā dzīvojošie ļoti labprāt un prasmīgi audzē “Fagiolo Cannellino di Atina”, lietojot agrotehniskos paņēmienus, kas pārmantoti no paaudzes paaudzē. Attiecīgajā saimniecībā ik gadu atražoto sēklas materiālu stingri sargā. Teritorijā, kur ekonomiskajā un nodarbinātības ziņā ir īpaši slikts stāvoklis un kas vēl joprojām stipri cieš no emigrācijas, “Fagiolo Cannellino di Atina” pupiņu “atkalatklāšana” nozīmē konkrētu darbavietu nodrošināšanu iedzīvotājiem. Netrūkst arī vēstures datu par ACVN “Fagiolo Cannellino di Atina”. Ir daudz liecību par to, kā šis tauriņziežu dzimtas kultūraugs ieaudzēts un kļuvis par vienu no vietējās sabiedrības iztikas nodrošinājuma iespējām. Jau 1811. gadā Demarco atzīst, ka “Fagiolo Cannellino di Atina” ir teicama kvalitāte, bet Cirelli savā darbā “Il Regno delle due Sicilie” sniedz ļoti nozīmīgus statistiskus datus par lauksaimniecības produkciju 1853. gadā, tostarp minot arī, ka Agro di Atina saražotā “Fagiolo Cannellino di Atina” produkcija sasniegusi 2 500“tomolus” (tomolo ir sena masas vienība, kas līdzinās aptuveni 40 kg gadā). “Fagiolo Cannellino di Atina” vienmēr ir bijis galvenais zemnieku pārtikas produkts, ko tie gatavojuši īpašā katliņā – “pignata” – un ēduši, pārlietu ar olīveļļu; senāk tas bijis vienīgais ēdiens dienasvidū. Ieraksti virsgrāmatās liecina, ka līdztekus patērēšanai ģimenē un pārdošanai ar pupiņām cienāti arī paziņas un radi tieši tāpēc, ka kvalitātes dēļ tās bijušas ļoti iecienītas. “Fagiolo Cannellino di Atina” audzēšana ir ekonomiski izdevīga, jo šī kultūra šajā ielejā ir viena no visienesīgākajām, un šodien tās nosaukums tiek lietots gan sarunvalodā, gan tirdzniecības aprindās, par to rīkotas sanāksmes un tam veltīti raksti preses izdevumos.

Atsauce uz specifikācijas publikāciju:

Valdība ir uzsākusi valsts iebildumu procedūru, aizsargātā cilmes vietas nosaukuma “Fagiolo Cannellino di Atina” atzīšanas pieteikumu 2007. gada 10. augustā publicējot Gazzetta Ufficiale della Repubblica Italiana (Itālijas Republikas oficiālais vēstnesis) 185. numurā.

Ražošanas specifikācijas konsolidētā versija ir pieejama tīmekļa vietnē

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

vai

vai tieši atverot Lauksaimniecības un mežsaimniecības ministrijas tīmekļa vietnes mājas lapu (http://www.politicheagricole.it) un tad uzklikšķinot uz “Prodotti di Qualità” (ekrāna kreisajā pusē) un, visbeidzot, uz “Disciplinari di Produzione all’esame dell’UE [regolamento (CE) n. 510/2006]”.